551 REACTII Share Tweet Whatsapp Linkedin Google

Un prieten a fost zilele trecute la mare. A fost la scump, cum ar veni. Mamaia Nord-Năvodari, într-un loc mișto cu super-prezentare, enșpe stele și pretenții. A dat mult, că a vrut liniște și respect.

A ajuns vineri după-masa. Camera mișto, poate nu tocmai acolo unde și-ar fi închipuit, dar bine. Doar că vasul wc-ului pica din perete. „Nu înțelegeți dumneavoastră”, îi spune recepționera. „Nu ați mai văzut model din ăsta”.

Al meu începe să se îngălbenească. Nu s-ar fi gândit că e la un seminar de wc-uri. ”Doamnă, vă asigur că oricât de necunoscut mi-ar fi, tot pică din perete.” Cu chiu cu vai doamna acceptă să cheme niște instalatori.

Instalatorii vin 24 de ore mai târziu. Ceva mai mult de 24 de ore. Adică sâmbăta seara pe la 10. Omul se întoarcea acasă, să culce copilul mic de un an și jumătate.

„Doamnă, dar o zi întreagă, cât nu am fost în apartament, nu au putut veni?” „Doar acum au avut timp.” Instalatorii pleacă în ceva vreme. Doar că apa nu se mai strânge în vasul cu pricina, ci curge în disperare. Cheamă-i înapoi, reîncepe reparația la zece și jumătate noaptea.

Omul se duce din nou la recepție și-i spune doamnei că este inacceptabil ce se întâmplă. Și atunci femeia îi prezintă chintesența credinței hotelierului român despre turistul pe care îl are oaspete: „Sunteți foarte pretențios. Și eu, dacă aș veni la dumneavoastră acasă, aș găsi o grămadă de probleme.”

Ani de turism și de țepe i s-au scurs amicului meu prin fața ochilor. A înțeles exact de ce lucrurile funcționează superb pe litoral. Pentru că oamenii care vin acolo îi deranjează pe localnici. Aici nu este un parteneriat, este doar un sens în care unii îi tapează de bani pe ceilalți. Așa se explică aglomerația, mâncarea stricată, indolența față de tot ce se întâmplă pe plajă. De la faptul că nimeni nu vrea să facă din turism o afacere durabilă.

În rest, prietenul meu a fost mulțumit. „Bine că nu au stat cu mine în baie. Să fi spus: faceți dvs ce aveți de făcut, că noi lucrăm aici, nu vă deranjăm.”

Altfel, a doua zi l-a prins pe patron. Isteț, acesta și-a dat seama că nu are rost să-și bată capul cu un nervos. I-a făcut cadou o noapte de cazare din partea casei. Și așa încasase cât două în altă parte. Oricum mai vine unul numai bun de pârlit.

Foto